Foto’s: En die nuwe Mej. SA is…Lalela Mswane (Foto: @Official_MissSA/Twitter) Lalela Mswane is Saterdag by die Grand Arena by die GrandWest Casino in Kaapstad as die nuwe mej. Suid-Afrika gekroon. Moratwe Masima en Zimi Mabunzi het die res van die top-drie uitgemaak nadat Bianca Bezuidenhout en Jeanni Mulder uitgeval het. Die wenner van Mej. SA wen ŉ pryspakket en borgskappe ter waarde van meer as R4 miljoen. Sy ontvang onder meer R1 miljoen in kontant van die Mej. SA-organisasie sowel as ŉ ten volle gemeubileerde en gediensde woonstel in die luukse Central Square in Sandton, Johannesburg, wat deur die binnehuisversierder Vursa gemeubileer is. Sy ontvang ook ŉ Mercedes‑Benz C-klas-sedanmotor om mee rond te rits terwyl sy die kroon dra. Die Mej. Suid-Afrika-kompetisie het vanjaar geskiedenis gemaak met die huidige titelhouers van die mej. Wêreld-, mej. Heelal- en mej. Supranasionaal-kompetisie wat die geleentheid bygewoon het. Die top-drie (Foto: @Official_MissSA/Twitter) Die Ndlovu-jeugkoor, wat die VSA stormgeloop het toe hulle die eerste koor geword het wat die finale ronde van die talentsoekreeks America’s Got Talent gehaal het, asook die bekroonde gospelsanger Ntokozo Mbambo en musiekvervaardiger Zakes Bantwini, het tydens die geleentheid die gehoor vermaak. ŉ Hele rits top-Suid-Afrikaanse mode-ontwerpers was vanjaar weer deel van die geleentheid. Tracy B was vir die swemdrag verantwoordelik terwyl vyf van Suid-Afrika se voorste ontwerpers, Georges Malelu, Iman Itumeleng Mtshali, Jolandie Fouché, Lena-Lisa Retief en Sello Medupe, die deelnemers se ander uitrustings ontwerp het. Die top-vyf (Foto: @Official_MissSA/Twitter) Vanjaar se keuringspaneel het net uit vroue bestaan. Dit was die huidige mej. Heelal, Andrea Meza, ŉ voormalige mej. Heelal, Pia Alonzo Wurtzbach (2015), twee voormalige mej. SA’s, Basetsana Kumalo (1994) en Tamaryn Green (2018), die aktrise Shannon Esra, vise-kansellier van die Universiteit van Kaapstad, Mamokgethi Phakeng, en radio- en televisieaanbieder Dineo Ranaka. Anele Mdoda en Nico Panagio, twee van Suid-Afrika se bekendste glanspersoonlikhede, het vanjaar se Mej. Suid-Afrika-skoonheidskompetisie aangebied.